Mette Frederiksen (S), 2011-02-03:
Desværre er der endnu langt til målet, selv her i Danmark.
Den negative sociale arv eksisterer fortsat, og børns sociale baggrund og deres etniske ophav spiller stadig væk en alt for stor rolle, når det gælder uddannelsesvalg og muligheder i livet i det hele taget.
For flere år siden foreslog vi derfor, at børn, hvis normale udvikling er i fare, skal have ret til at komme i vuggestue og børnehave, nøjagtig som flertallet af børn allerede kommer det i dag.
Her tænker vi både på børn omgivet af sociale problemer og også børn, hvis sproglige udvikling er i fare.
Vi tror på, at dagtilbud af høj pædagogisk kvalitet er en både god og nødvendig ramme for udsatte børns hverdag.
Nu fremsætter regeringen så det her lovforslag, som på overfladen kan minde om vores oprindelige idé, desværre uden den samme sociale profil og desværre uden det nødvendige perspektiv for både børnene og deres familier.
Lad mig gå til problemerne i lovforslaget med det samme.
Det er i vores øjne en primitiv automatik, som vi ikke tror vil gavne børnene.
For det andet er det i mine øjne forkert, at dagtilbuddet gøres gratis for den her gruppe af forældre.
Alle andre forældre i Danmark betaler selv, når deres børn skal i vuggestue eller børnehave, eller også er man omfattet af friplads.
Samme regler bør selvfølgelig gøre sig gældende for gruppen af forældre her.
For det tredje er vi meget imod, at tilbuddet kan etableres som hjemmeundervisning.
Vores ønske er jo netop, at børnene bliver en del af det forpligtende fællesskab, som en vuggestue og en børnehave er.
Det er vigtigt, tror vi, at børnene ikke alene bliver bedre til det danske sprog, men lige så vigtigt, at de bliver en del af en aktiv hverdag, og at vi får brudt den risiko, der er for isolation, når man vokser op omgivet af massive sociale problemer.
For det fjerde er vi imod, at forslaget kun kommer til at gælde børnehavebørn.
Vi vil gerne have de mindste med, og vores forslag, som i øvrigt har været fremsat i Folketingssalen og stemt ned af både Venstre, Det Konservative Folkeparti og Dansk Folkeparti, gjaldt både vuggestuebørn og børnehavebørn. Se, den sproglige udvikling hos børn starter tidligt. Den starter nemlig, med det samme et barn kommer til verden, og den grundlæggende sprogforståelse etableres jo langt tidligere end det tredje år, og derfor synes vi, det er forkert, at indsatsen omkring nogle af de mest udsatte børn med etnisk minoritets-baggrund, som har svært ved at beherske det danske sprog, først starter ved 3-års-alderen, når vi lige så godt kunne gå i gang på et tidligere tidspunkt. For det femte virker det forkert, at tilbuddet til børnene bortfalder, bare fordi forældrene kommer i beskæftigelse.
Det kan jo være, at problemerne i familien, problemerne omkring barnet er nøjagtig de samme.
For det sjette ønsker vi, at danske børn og børn med etnisk minoritets-baggrund selvfølgelig sidestilles.
Det må ikke være det etniske ophav, der bestemmer, hvilken social indsats vi skal adressere og igangsætte i vores samfund, men omfanget af sociale problemer.
Der er også børn med dansk baggrund, der er bagud på point, når det drejer sig om tilegnelse af sproglige kompetencer.
Der er også danske børn, som burde komme i vuggestue og børnehave, men som ikke kommer det i dag.
Og til sidst og måske vigtigst af alt, mangler der i vores øjne i forslaget et samlet socialpolitisk fokus på hele familien.
I stedet for blindt at forringe familiens økonomi ved manglende samarbejde bør man selvfølgelig som kommune igangsætte en § 50-undersøgelse, hvis man vurderer, at et barns normale udvikling er i fare, hvis man igangsætter et initiativ, som forældrene ikke ønsker at samarbejde om.
Hvis der er sociale problemer i en familie, skal vi have løst de sociale problemer.
Ingenting har endnu kunnet overbevise mig om, at man får løst grundlæggende sociale problemer ved at gøre mennesker fattigere, og der er heller ingen evidens eller dokumentation for, at det skulle forholde sig sådan.
Derfor må jeg afslutningsvis sige, at det ikke virker, som om det er de sociale problemer, som regeringen og Dansk Folkeparti egentlig er optaget af at løse, og derfor risikerer forslaget her bare endnu en gang at være tom symbolpolitik, som desværre ikke kommer til at gavne de allermest udsatte børn.
Vi kan på det foreliggende grundlag derfor ikke støtte lovforslaget.